Barry Manilow

Barry Manilow (oik. Barry Alan Pincus, s. 17. kesäkuuta 1943 Brooklyn, New York) on yhdysvaltalainen viihdelaulaja, lauluntekijä ja televisioesiintyjä. Hänen tunnetuimpia hittejään ovat ”Mandy” (1974) ja “Copacabana (At the Copa)” (1978). Manilow on voittanut Grammy-, Emmy- ja Tony-palkintoja. 
Manilow on julkaissut 31 omaa albumia ja tuottanut lisäksi useiden muiden laulajien kuten Bette Midlerin, Nancy Wilsonin ja Dionne Warwickin albumeja. Hän on kirjoittanut myös elokuvamusiikkia ja teatterimusiikkia sekä juontanut television musiikkiohjelmia. 
Manilow’n kappaleista 38 on noussut Yhdysvaltain top-40-listalle. ”Mandyn” ja ”Copacabanan” ohella tunnetuimpia ovat ”I Write the Songs” (1975), ”Can’t Smile Without You” (1977) ja ”I Wanna Do It with You” (1982). 
Elämä ja ura.
New Yorkin Brooklynissä yksinhuoltajaäidin kasvattama Barry Alan Pincus aloitti harmonikansoiton seitsemänvuotiaana ja piano-opinnot 13-vuotiaana. Hän opiskeli mainontaa ja musiikkia collegessa ja jatkoi musiikkiopintoja myöhemmin Juilliard Schoolissa. Opintojen ohella hän työskenteli CBS-televisioyhtiön eri tehtävissä, muun muassa erään kykyjenetsintäshow’n kapellimestarina. Hän teki myös mainosmusiikkia ja toimi newyorkilaisen Continental Baths -homoklubin pianistina. Siellä hän esiintyi usein niin ikään uraansa aloitelleen Bette Midlerin kanssa. Manilow ryhtyi Midlerin sovittajaksi ja musiikilliseksi neuvonantajaksi ja oli mukana paitsi kiertueilla, myös tuottamassa Midlerin ensimmäisiä albumeja. Vuonna 1973 Manilow julkaisi oman esikoisalbuminsa, ja seuraavana vuonna läpimurto laulajana tuli kakkosalbumilta poimitulla singlellä ”Mandy”, joka nousi Billboard-listan kärkeen.
Vuosina 1976–1977 Manilow esiintyi Broadwaylla omassa show’ssaan, josta hänet palkittiin teatterialan Tony-erikoispalkinnolla. Show’sta taltioitua live-albumia myytiin yli kolme miljoonaa. Manilow’n suurin hitti on vuonna 1978 julkaistu diskotyylinen “Copacabana (At the Copa)”, jolla hän voitti parhaan miespuolisen popartistin Grammy-palkinnon. Samoihin aikoihin hänen esittämänsä laulu ”Ready To Take A Chance Again” elokuvasta "Tyttö joka tiesi liikaa" (1978) oli Oscar-ehdokkaana.
1970-luvun loppupuolelta lähtien Manilow esiintyi monissa television musiikkiohjelmissa, joista hänet palkittin Emmyllä vuosina 1977 ja 2006. Vuonna 1985 julkaistiin televisioelokuva nimeltä "Copacabana", jossa Manilow esitti pääosaa ja oli mukana käsikirjoittajana. Hän kirjoitti musiikkia Don Bluthin animaatioihin "Peukalo-Liisa" (Thumbelina, 1994) ja "Pikku pingviini" (The Pebble and the Penguin, 1995).
Monien tyyliltään makeilevana ja mahtipontisena pitämän Manilow’n suosio ja levymyynti alkoivat laskea 1980-luvulla, mutta hänen levytyksensä "The Greatest Songs of the Fifties" (2006) ylsi liki 30 vuoden tauon jälkeen taas listaykköseksi. Hän julkaisi sen jälkeen muitakin viihdemusiikin klassikkokappaleisiin perustuvia albumeja. Levyllä "My Dream Duets" (2014) hän ”duetoi” jo edesmenneiden tähtien kuten Whitney Houstonin, Judy Garlandin ja Louis Armstrongin kanssa heidän vanhoja äänitteitään käyttäen. Hän näytteli pääosaa musiikkishow’ssa "Manilow on Broadway" vuonna 2013.
Jo vuonna 1987 Manilow julkaisi omaelämäkerran nimeltä "Sweet Life: Adventures on the Way to Paradise".
81-vuotias Manilow kertoi joulukuussa 2024 tehneensä elinikäisen esiintymissopimuksen Las Vegasissa sijaitsevan Westgate-kasinon kanssa.
Yksityiselämä.
Manilow oli nuorena lyhyesti naimisissa high school -aikojen tyttöihastuksensa kanssa. Huhtikuussa 2017 Manilow ilmoitti julkisuudessa olevansa homoseksuaali. Hän meni naimisiin managerinsa Garry Kiefin kanssa vuonna 2014. He ovat pitäneet yhtä vuodesta 1978.